b'\n_START_ARTICLE_\nAvskrivning\n_START_SECTION_\nSkattemessige avskrivninger\n_START_PARAGRAPH_\nVarige og betydelige driftsmidler som verdiforringes p\xc3\xa5 grunn av slit og elde gjennom bruk i inntektsgivende arbeid, skal avskrives etter saldometoden. I Norge fastsetter Stortinget \xc3\xa5rlig maksimale avskrivningssatser som avgj\xc3\xb8r hvor mye man kan avskrive varige og betydelige driftsmidler med. Definisjonen av dette er regulert i skatteloven \xc2\xa7\xc2\xa014-40 (1) a som sier at driftsmiddel regnes som varig n\xc3\xa5r det ved ervervet antas \xc3\xa5 ha en brukstid p\xc3\xa5 minst tre \xc3\xa5r. Det regnes som betydelig n\xc3\xa5r kostpris er 15 000 kroner eller h\xc3\xb8yere. Dersom begge disse vilk\xc3\xa5rene er oppfylt, skal kostnadsf\xc3\xb8ringen skje gjennom saldoavskrivninger. Grunnlaget for saldoavskrivninger er driftsmidlets saldo ved \xc3\xa5rets slutt.\n_START_SECTION_\nRegnskapsmessige avskrivninger\n_START_PARAGRAPH_\nI bedriftens formelle finansregnskap (og i prisrapporten for b\xc3\xb8rsnoterte selskaper) baseres avskrivningene normalt p\xc3\xa5 historisk kostnad (anskaffelseskostnad) og m\xc3\xa5 gj\xc3\xb8res etter en fornuftig avskrivningsplan. Normal avskrivningstid for inventar, datamaskiner osv, er normalt fra 3-10 \xc3\xa5r. Mer varige driftsmidler som kj\xc3\xb8ret\xc3\xb8yer, maskiner, bygg mv. avskrives ofte over 10-40 \xc3\xa5r. Avskrivningstiden skal i st\xc3\xb8rst mulig grad gjenspeile driftsmidlets faktiske \xc3\xb8konomiske levetid. Bedriften m\xc3\xa5 estimere levetiden ut fra fornuftige forutsetninger og er gjenstand for stor grad av skj\xc3\xb8nn. I internregnskaper st\xc3\xa5r man derimot helt fritt da man ikke er underlagt regnskapsmessige- og skattemessige bestemmelser i den interne rapporteringen.'